Örülhetnek a frankhitelesek a választási eredményeknek | Világgazdaság
Örülhetnek a frankhitelesek a választási eredményeknek
2010. 04. 12. 12:47 Világgazdaság Online	Pénzügy | Tőzsde
Hosszú hetek óta először erősödött a forint a svájci frankkal szemben.
A forint egyelőre stabilan tartja magát, jelenleg 265,48 forintot adnak egy euróért. A dollár ára 195,41 forint, a svájci frankkal 184,23 forinton kereskednek.
A forint pillanatnyi árfolyamát itt megnézheti!
A Mol kivételével erősödnek a blue chipek, de messze nem olyan magasságokból, mint délelőtt. Az olajpapír ára 21 100 forint, holott a részvény ma már 21 600 forinton is járt. A Richter viszonylag stabilan őrzi pozícióját reggel óta, jelenleg 44 600 forintot ér a részvény. Az OTP viszont ma délelőtt a 7 400 forintot közelítette, míg mostanra 7 275 forintról kúszik felfelé az árfolyam. A Magyar Telekom szintén a 810 forintos szintről esett vissza és jelenleg 806 forintot ér. A BUX 0,69 százalékos pluszban áll.
Piaci elemzők szerint a várakozásoknak megfelelő választási eredmény és az, hogy abból stabil kormányzásra lehet számítani, pozitív üzenet a pénzpiacok számára, azonban a magyarországi pénzügyi folyamatokra – így a forint árfolyamára is – a belpolitikai eseményeknél nagyobb hatással lehet, hogy megoldódni látszik a görög adósságválság.
Ahogy azt a választásokat megelőző hetekben több helyen is olvasni lehetett, a külföldi brókerházak egyöntetűen egy erős, biztos többséggel bíró új kormány felállását tartották a szavazás legpozitívabb lehetséges kimenetelének, amely az első fordulót követően nagyjából már körvonalazódik. A kétharmados többség, amelynek segítségével lehetőség nyílna a strukturális reformok véghezvitelére, azonban még kérdéses.
Külön pozitívumot jelenthet, hogy tapasztalt minisztériumi köztisztviselők szerint legkésőbb júniusra kialakul a végleges kormányzati struktúra, de ez akár hamarabb is létrejöhet, mivel a Fidesz képes egyedül is kormányt alakítani és így elmaradnak az ilyenkor szokásos koalíciós tárgyalások.